khistorydata/jeongjo-sjw-relations huggingface dataset:
정조 11년 · 강
掌令白仁煥陳啓請遞賜批
정조 11년 · 목
陳啓以爲臣本昏謬傳啓之際做錯大段致有承宣請推之擧何敢晏然於臺次乎請命遞斥批以生疏之致所失則非細勿辭退待物論
정조 11년 · 강
召見大臣以下于誠正閣領議政金致仁左議政李在協右議政兪彥鎬兵曹判書金履素判義禁金鐘正
정조 11년 · 목
請對也○予曰卿等請對是何事啓辭之稟定云者與稟達無異乎致仁曰俄者兵判有時急事來見臣故不容少緩敢此來對矣予曰急事卽何事無乃逆變耶致仁曰然矣謀叛被告而兵判詳知其事下詢好矣履素曰今日往安樂峴着審後入來則忽有豐壤居李復運來請相見而復運卽金化縣令李萬運之六寸而曾經臺諫翼運之四寸弟也復運則其外家與臣家有嫌故復運兄弟臣不與交接矣今忽請面心甚訝異使下人通臣意曰吾家之本不相通則雖未知有甚緊事然恐未必來見云則答以事係緊急且非吾一身所關之事故必欲相見云故卽爲招入問曰有何急事求見乎復運曰果有緊急乘閒相問則當告之耳臣仍爲屛人問之則復運袖出一書且曰吾有二子居在提川墓下一名儒逸一名儒迪而與數里許漢浦居金哥東喆東翼相親熟至於有無相資之間矣一日金哥之七寸侄兒名松大者對儒迪以東喆兄弟之意忽發凶言儒迪大生疑㥘數日之後往漢浦東翼探之則東翼果發不道之說則儒迪驚歸其家欲直來吾家與吾商議而値遼水不得發行渠之兄弟作書專送使吾區處雖是子息之事旣如是不可掩置故直爲袖來此書卽儒迪之手跡而其中所報卽東翼兄弟孫侄凶言異圖云故臣折見則共爲三度一度卽儒迪抵其父書又有白紙諺書卽所報凶言者書又一度乃被告人漢浦金哥抵其査頓李章運書故臣問曰此書胡爲入於此中乎復運曰金哥査頓卽前府使李章運在於豐壤吾家近處而章運吾之同姓人也自前儒迪家有豐壤便則金哥往往有付書以爲順便傳致之事矣今番儒迪奴便金哥書札亦爲同入以來使之轉傳此必金哥聞有往來便托於儒迪之致也大加疑惑不爲傳致於章運直自折見則果有中間一二句藏頭說話意極殊常竝爲收來矣臣謂復運曰雖此來告虛實有未可的知則不可不姑爲保留以待結末矣臣卽以復運出付龍虎營拘留仍往見大臣後入來矣予曰其書持來乎履素自袖中出授文淳進之予覽訖曰松大誰也履素曰金哥之七寸侄兒矣予曰雲長誰也履素曰東翼之字矣予曰所謂鄭哥卽希亮之孫云耶致仁曰然矣予曰諺書字音無辨所謂東菜者卽慶尙道東萊耶或洞內之謂耶致仁曰東萊云矣予曰美仲季崇誰也履素曰美仲李哥之族季崇提川居劉哥云矣予曰此書何日來到耶履素曰初六日所出云矣予曰金哥所寄李章運處書札在何處乎履索又授文淳進之予覽訖曰世事紛紛云者未知謂何事也致仁曰大抵書意叵測難知矣予曰李與金或有私怨而然耶致仁曰設或有之誣人豈能丁寧如此且是有無相資之間則決非出於私然明矣予曰其所謂六月十日十一日之說云者卽明日再明日也此則決是虛謊矣賊情雖不測不足信矣予曰果或排布如此則豈無所聞流入於耳目者耶然而事機已露將何以處之耶致仁曰毋論私然與實狀李金兩哥不可不急速發捕矣予曰此來李復運先問如何致仁曰此非復運所告復運則因其子之所報始爲來告復運則似不得詳知委折其子及松大與東喆兄弟爲先逮問則可以卞破獄體正當如此矣予曰終涉虛謊矣致仁曰彼亦士族此亦士族則必有苗脈矣履素曰金哥書中旣有李燁云云則燁方在吉州李煜方爲本曹別付料兵房亦不可一任置之矣予曰待李金兩哥逮問後觀勢處之亦不晩矣予曰鄭哥及曾說方在何處云耶履素曰只言島中而不言某地方矣予曰判禁知之乎鐘正曰未及知之矣予曰承旨給此文書使判禁見之致仁鐘正等曰事旣時急發捕卽爲擧行予曰近來逮捕之際每値騷動實爲可悶今番各別擇送爲宜入直都事爲誰鐘正曰卞緯鎭也予曰此留門當直都事入之致仁曰東喆兄弟反松大儒迪兄弟竝當逮來都事一員不可獨爲出去宣傳官中假都事差下下送好矣予曰宣傳官武兼入直人錄入予命緯鎭曰湜騎之行或倍道或三倍道汝則倍道下去好矣大抵倍道之法若是十日程則來往共爲十日而提川爲四日程汝須四日內往來羅將一名亦爲率去各別申飭毋使沿路上貽弊也又命洪栒南熙曰汝二人假都事差下汝須各依表紙所書擧行東翼及曾說若已往忠州則須捉問東翼家奴屬知其去處不然則松大處暫爲究問後前去發捕
정조 11년 · 강
遞訓鍊大將李柱國
정조 11년 · 목
領議政金致仁啓言訓將李柱國病勢木差明日月覲門外排立無以進去合有變通之道矣敎以許遞
정조 11년 · 강
命都監都提調徐命善總察訓將
정조 11년 · 목
承旨金文淳啓言訓將李柱國許遞矣無總察之人何以爲之敎以訓鍊大將出代間都提調總察
정조 11년 · 강
判義禁金鐘正同義禁魚錫定金魯淳聯疏請逆勳孥籍之律賜批
정조 11년 · 목
疏略曰頃因平安道臣啓本以江東縣見囚大逆不道結案後經斃罪人勳應坐諸人依法孥籍有所回啓而及承判付以女人及沒覺男丁竝卽放送爲敎臣等不勝憂慨之至逆勳凶情寔萬古所無邦京諸賊皆施稿街之戮竝行孥籍之典而逆勳則特以經斃王章未伸輿憤愈激今以一時處分遽施闊狹是豈執此之政信如四時之意哉此路一開後弊無窮乞寢前命快施孥籍之律批以腐鼠久囚何足云云乎
정조 11년 · 강
獻納李普天上疏辭職請討麟謙等群凶賜批
정조 11년 · 목
疏略曰顧臣庸愚之資不足有無於當世而不意諫省除命忽降於省墓還歸之路追思情勢豈敢爲唐突承膺之計乞賜鐫削第有腐心痛骨者麟謙簡恒之劇逆而妻爲其奧援量海翼▣之猾賊而龜柱爲其巨魁百計射日阻戲聽政三罪滔天釀成窩窟國榮德相之陰圖載籍以來所無之凶逆至於澤白誣上之語情節陰慘不加窮覈於是乎夏賊出而倫彝斁矣語其凶言則雲海之所不道也論其逆節則鏡夢之所不爲也适雲之例尙未顯施三司之請徒歸文具由是而瑮福稱兵之謀明賊內應之計爛熳綢缪又復闖發嗚呼亂逆層生變怪疊出不能到底窮覈掃蕩窩根兩觀之誅只行於巨魁此已大乖於天討五庸之義而至於昨年夏秋之變痛纏宗祊冤深黎庶幸賴我慈聖日月之明一紙諺敎誕宣中外而愚夫婦亦皆莊誦激慨如覺醉夢及其逆復之就戮妖字之就捕也咸曰儲君之讎冤可以快復末稍處分但止於誅一逆復而其餘許多糾結之凶徒竝置勿問至於妖字卽其斷案不一訊問其父尙喆則不惟共濟其子之惡與逆復結姻通貨而以一時院相之勞不加一刑是可曰國有三尺乎況又匡賊出後無窮之慮難言之禍不知藏伏於何處而一向容貸逆醫妖媪之姦締詭辭皆曰其情可覈其首可懸訊問之請迄未蒙允時偉之自處戚里圖得戎權陰蓄異志內懷不滿呵禁稱慶之說於公堂稠坐之中論其凶獰何事不可爲而海島薄勘無異微眚細故嗚呼惟我殿下乃於慈聖諺敎之下群凶情節之盡露一竝掩覆豈以諸臣之不誠於懲討而然歟聖心之猶有所持疑而然歟臣誠莫得其所以然也玆敢仰瀆伏乞俯燭將臣必討之義群凶之罪可誅者誅之可覈者覈之亟從三司之請批以勿煩爾其勿辭察職
정조 11년 · 강
以李敬懋爲訓鍊大將備薦也
정조 11년 · 강
命判府事趙璥廩米更爲輸送
정조 11년 · 목
戶曹啓言京畿監司徐有防啓本楊州牧使尹行元報辭以爲判府事趙璥三朔月廩米太更爲輸送則以爲恩命屢下不得冒受云矣何以爲之敎以更爲輸送
정조 11년 · 강
以金文淳李漢豊爲承旨趙鎭宅爲正言
정조 11년 · 목
因承旨臺諫有闕政稟敎以前望單子入之待下批牌招
정조 11년 · 강
以林浚浩爲長城府使李命勳爲伊川府使洪秉文爲醴泉郡守
정조 11년 · 목
全羅監司沈頤之以長城府使柳曾養身死馳啓敎以前後國役效勞旣多道中身故聞極矜惻其代令該曹口傳差出待下批不多日內辭朝○原春監司金載瓚以伊川府使李儒敬罷黜馳啓敎以令該曹口傳差出待下批明日辭朝依此狀催促赴任醴泉郡守之代亦令口傳差出雨後課農牟糴催科俱係急務待下批亦於明日辭朝中飭赴任
정조 11년 · 강
命明日展拜時訓將率入直前排待令
정조 11년 · 목
敎曰日熱如此明日展拜時設布帳置之訓將只率入直前排待令事分付
정조 11년 · 강
命寧越府使曺遠振高城郡守李址光下送後草記
정조 11년 · 목
原春監司金載瓚以寧越府使曺遠振高城郡守李址光催促下送馳啓敎以今日下送後草記事分付
정조 11년 · 강
命戶惠堂判尹明日來待
정조 11년 · 목
敎曰戶惠堂道路看審後明日來待又敎曰判尹明日來待
정조 11년 · 강
命內閣貶坐限內爲之
정조 11년 · 목
因奎章閣考功啓目待後日次磨勘啓稟敎以今番一提學在京貶坐限內爲之待二提學上來卽爲擧行
정조 11년 · 강
行次對于熙政堂仍召見判府事趙璥
정조 11년 · 목
左議政李在協等曰產室廳設行不容少緩且古例三朔前啓下捲草官而至於醫官醫女之別入直則及今擧行矣予曰姑俟設廳亦爲未晚且連得安過別無進劑之事矣予曰領相近不入來故次對久未爲之矣廟謨陳之也趙璥曰臣於逖違之餘獲登前席不勝慰幸而未敢以大臣自處故不得問候矣予曰卿何不爲應行之禮乎過矣過矣聞卿來住城外近地非不欲亟見而間値多事且難獨召今始召見矣璥曰伏聞有宗國莫大之慶而臣在近城未忝登筵生不如死矣予曰卿在城外不以大臣自居故諸大臣或不通知然耶璥曰今日諸大臣必以產室廳設行齊籲伏乞亟賜發落焉予曰設廳則差待爲之亦爲未晚矣璥曰今番凶逆之出雖未詳獄情而變故層生驚惋倍切以臣情踪不敢爲參鞫之計尤增惶恐矣予曰今番事無足謂凶逆矣璥曰鞫獄事體本自嚴重情節未究遽命下送該道在國體實涉如何矣予曰大臣兵判旣以請對故果爲設鞫而累次推鞫幾盡究問諸囚情節已皆承款故使之下送矣璥曰今番察理使之差送實緣自京收殺事多掣礙之故也臣等所請若卽蒙允則雖後世之人必諒察理之行有所以也予曰卿今去就何居璥曰臣之去就每煩聖聰不勝感惶矣予曰不受常祿又何故也誠極過矣璥曰臣不敢處以職名何敢食祿乎予曰卿當連在近處耶璥曰臣聞推鞫有命偃處遠郊終涉未安故來住城外矣且當大慶之時遍然還家有所不敢處義甚窘矣予曰在鄕在京從便去留也璥曰臣姓名若不在朝籍則雖在城內少無難處惟願特許鐫免以便行止予曰今旣無職名更何有許身與否乎璥曰上旣許身則臣自奉身而退更望許歸矣予曰卿便同奉朝賀更無論退與不退矣璥曰臣承此敎庶得退歸矣予曰今兹下敎非直謂退歸卿何爲此言耶在卿處義不可不從近行公矣予曰後當有召命卽爲入來也禮曹判書徐有隣曰卽聞安樂峴道路頹圮處近尤頹圮云臣等更爲看審後修改之節量宜爲之至於築筒戶判以爲筒上路因地形修治爲好云矣予詢戶判戶曹判書李在簡曰築筒則利於民田治道則便於御路云矣有隣曰以沙築筒其勢不久物力不些且田夫以爲如或獨使修築則反不如買取他田云矣予曰此道誰爲主治也有隣曰漢城府主管予曰別無多言可築則築可廢則廢判尹量宜爲之而治役若浩大則後日登對時更爲稟定也在簡曰設廳之擧亟降下敎予曰雖有古例待下敎爲之在簡曰慶熙宮幸行經宿時各該軍兵責用假家於該監貢人處故非但貢價之難支殊無當初定奪之意此後軍兵入接依定式趁今重建假家取用之弊一切禁止似好矣予曰然則申飭該營俾卽重違無貽貢人之弊也予曰自昨東風連吹雨意方濃報謝祭草記何太速呈也有隣曰例於三日後擧行故果呈草記而更看日勢爲之似好矣
정조 11년 · 강
命畿甸諸道水陸操及聚點竝停止都試設行
정조 11년 · 목
左議政李在協啓言畿甸三南纔經大賑瘡痍甫起海西則雖不設賑今年水災無異三南此時擾民可悶今此統營湖西海西京畿水陸操城操及營將巡點官鎭門聚點竝停止而至於關西昨年穡事已登熟且西北詰戎之政與他道有異使之依例設行而各樣都試雖在停操之年亦係應行之事此則竝令設行之意請分付從之敎以關西雨水終涉過多來頭年事有未可知一體停止也
정조 11년 · 강
遞刑曹判書宋載經
정조 11년 · 목
左議政李在協啓言刑曹判書宋載經不但耆社之臣聞有風症請姑許遞從之
정조 11년 · 강
命敬差官令道臣擧行
정조 11년 · 목
戶曹判書李在簡啓言敬差官差送與否稟定然後年分事目當爲磨鍊而近年連爲令道臣擧行今亦依此爲之從之
정조 11년 · 강
許施奉常寺別貿貢價上下之請
정조 11년 · 목
吏曹參判李秉模啓言本寺祭享時貢人進排物種勿以遺在計減事有稟處之命而雖以今年言之別貿物種皆以元貢遺在移施換作而不爲給價故屢次往復尙未究竟蓋本寺則以稟定爲據戶曹以定例爲重然元貢與別貿隨行者或異則今以他人貿物之價使之全數受去於遺在中者名實差異與受俱礙到今定例亦不可不遵就其中酌量分數從約移施以爲漸次計減之地其餘受價依例上下則在該曹旣無所失在貢人庶可支保請下詢戶判處之戶曹判書李在簡啓言此事相持久矣元貢只有小麥而以小麥一斗上末幾計方曲幾許載錄別貿只有上末方曲而以小麥取用懸註交粘米亦以粘米取用載於魚鱗以此推之其勢不得不換作矣但交粘米一種進排貢人或有不同者各請受價不願換作若自本曹量宜闊狹無所不可矣敎以貢人之弊不可不念依該提調所奏施行也
정조 11년 · 강
遞承旨趙衍德曺允大以徐鼎修李鼎運代之
정조 11년 · 목
敎曰在外承旨許遞左承旨昨聞有實▣亦爲許遞前望單子入之待下批牌招察任
정조 11년 · 강
命大提學金鍾秀待開門牌招
정조 11년 · 목
敎曰七夕製旣有待下敎爲之之命大提學待開門牌招
정조 11년 · 강
命宣傳官試請明日爲之
정조 11년 · 목
敎曰宣傳官秋等內試射旣命明日設行試講久未爲之仍令明日爲之事分付
정조 11년 · 강
御承塘臺行宣傳官試講試射兵曹判書李埋守禦使金鍾秀總戎使徐有寧
정조 11년 · 목
自內詣春塘臺殿座開講宣傳官等講訖仍命試射予曰大提學弘文提學藝文提學出牌事分付予曰文任旣非劇務而在鄕時猶爲行公況今上京之後何可圖免乎鍾秀曰向伏承下敎守禦使雖已行公而至於他司萬無供職之意到今文衡之任尤非可論予曰弘文提學雖已出牌大提學今方在此豈有承牌之理乎卿到今不可不膺命矣鍾秀曰俄而縷陳而果無出膺之望矣予曰泮中儒生來會者爲幾許與否知來入賓陽門還內
정조 11년 · 목
敎曰都承旨持此御題與弘文提學偕往泮宮試取以來以擬漢群臣賀山東出相山西出將爲表題
정조 11년 · 강
命行首宣傳官口傳差出
정조 11년 · 목
敎曰行首宣傳官未差之代令該曹口傳差出
정조 11년 · 강
命大提學金鍾秀推考弘文提學吳載純牌招
정조 11년 · 목
敎曰如是屢違萬萬過當旣在京第且已行公以前日將老鄕居之處義拖用於今日決知其不然況此非劇務則亦無乖於曲諒之筵敎以此以彼理難闊猍大提學金鍾秀推考方以兼帶將任在武試所輕重雖別武試親試此有可據之例弘文提學牌招進去又因吳載純推考傳旨敎曰雖有文衡旣在帳殿試所則文任替行因無代斲之嫌吏爲牌招斯速膺命
정조 11년 · 목
敎曰七夕製居首三下生員朴宗洪直赴會試之次生員沈鳳錫給二分之次進士沈厚鎭沈玉賢南巖老南宮愿各給一分草三下生員李明孚紙三卷筆三技墨二笏次上進士姜復元等四人各紙二卷筆三技墨二笏賜給又敎曰入格儒生明日來待
정조 11년 · 강
遞副校理林道浩副修撰兪漢謨
정조 11년 · 목
敎曰在外玉堂許遞
정조 11년 · 강
中批以宋祥濂爲副修撰
정조 11년 · 목
敎曰顧問之地政須似此人才春初被選之後親試居首爲五次通計課講課製裒然爲十魁極可嘉尙其存惜才之意宜有奬拔之擧副司果宋祥濂副修撰除授牌招入直
정조 11년 · 강
命副司直徐有寧上疏還給
정조 11년 · 목
疏略曰臣戴非常之洪造惟有感泣而已總戎新命忽下於千萬夢想之外此何事也臣本迂儒戎垣事務全不諳練而乃者南城重務纔幸得解北垣息除乂此荐降莫重將兵之任有若非臣莫可者然身雖榮耀在朝家綜核之政豈容再誤適値鞫事不敢言私今始略暴裏懇乞遞臣總戎之任敎曰無端引義有傷事體此疏還給
정조 11년 · 강
大司練李昌漢上疏辭職仍陳諸凶之罪賜批
정조 11년 · 목
疏略曰臣以諫長之任奉旨㩳惶罔知攸措自來情勢通朝所知伏乞所帶職名特許鐫政臣雖不可以臺職自居而昨年夏秋之變尙忍言哉殿下每以無指的三字牢拒群請妖媪逆醫一鞫可覈而兩司之啓一例靳允神人之憤冞久冞極伏願竝令王府拿鞫嚴覈夏娍之凶惡徒黨未鋤繼以有瑮福之逆至於昨冬之變而將相和應禍迫呼吸皇天默佑罪人斯得而畢竟勘斷不過誅復竄宇而止耳尙喆尙保食息明謙不施孥戮此已失刑之大者匡運之凶書接踵而出黨與亦不之問根抵終無以拔實至於近日鞫囚雖未知其端緖之如何而亦未必不由於賊窩之未破寧不凛然哉惟殿下穆然深思諸凶之罪可誅者誅可覈者覈之批以勿煩
정조 11년 · 강
召見入格儒生于熙政堂
정조 11년 · 강
給長興府渰頹戶恤典
정조 11년 · 목
敎曰觀此完伯狀本去廿五之雨獨長興一邑最被水災霎時驟雨大川泛濫人命之渰沒民家之漂壓若是其夥然矜惻云云猶屬歇後被災民人之方農失巢尤極悶念渰死人漂壓戶原恤典外當年身米布特竝蕩減原狀枚擧外半頹半漂之類亦各抄出甚者身米布停退之次分數停退田畓之無刑樣或被沙處亦爲區別蠲稅以寓軫念之意本邑距營不過數日程則前此狀辭只言被水之最多者已涉泛忽今因邑報論列亦殆後時大非旬宣之意當該監司從重推考身爲邑倅如有爲民之誠目今胥溺之狀寧或如是泄泄乎不欲重胎迎送之弊姑且含垢此雖與全一邑被災有異營邑之慢忽若此朝家又豈可恝然不思極溺之方乎況今道內禾農頗有茁然之意惟本邑數面之獨受顚連之害其在一視之政宜有拔例撫厚特遣備卽柳文養看悉形止慰諭民人後擧行緣由先卽條錄以聞其他民瘼還朝後書啓
정조 11년 · 강
命備郞柳文養以文兼擬入
정조 11년 · 목
敎曰備卽柳文養方有奉命之行且有書啓之命而備卽則手本外無得直啓欲以文兼下送則非弘錄翰圈無得爲之昭載該廳奉安受敎中未通淸人間多爲之兩司則無爲之之例矣此人旣經館錄不妨廳式文兼稱號直爲狀啓事分付仍令見窠擬入
정조 11년 · 강
行召對于誠正閣仍召見承旨李鼎運備邊郞柳文養閣臣李秉模承旨李敏來玉堂徐配修宋祥濂假注書趙台榮記注官承膺祚記事官李相璜
정조 11년 · 목
講宋名臣錄○祥濂曰屯田之計非但專用於軍餉使各邑守宰必飭田夫以爲力穡則雖値歉歲民無阻飢之患凡於守令差遣必以務本之人擇送宜矣予曰所陳亦好矣予曰上下番俱是新除之人故爲見爾等卽命召對而至於下番愛其文華不惜中批必須益懋文學以備顧問也予曰向日李謙煥事承旨聞之乎鼎運曰臣果得聞而非但渠之差恥卽朝廷之羞恥矣予曰間有如許事故每見受侮矣予命文養曰爾其下往本邑慰諭其漂頹民人另飭其本邑守宰使之奠居無失其所外此民瘼亦爲探問以來
정조 11년 · 강
副司直李致中疏陳病狀請文禧廟獻官變通批
정조 11년 · 강
命日次儒生殿講待下敎爲之
정조 11년 · 강
命文臺武宣通與未通區別稟處
정조 11년 · 목
敎曰日前因武弁宣薦人降薦事已有筵敎而文臣之曾擬臺望者亦然壬辰年文臺武宣因特敎通淸之後作一假窠更不擧論未免轗軻爲其回旋至有丁酉節目大抵此人等不可無一番指一定式初不許通者當遵節目如壬辰已通人竝與初未通人歸之一臼殊無區別之擧者渠輩之稱屈姑捨是在朝廷官人之方未知爲然壬辰通諸人之收用退品與未通人區別當否令廟堂論理草記稟處
정조 11년 · 강
改差文兼趙鎭宅
정조 11년 · 목
敎曰文兼趙鎭宅改差令該曹口傳差出
정조 11년 · 강
命畿邑頹壓家遣宣傳官備郞摘奸
정조 11년 · 목
京畿監司徐有防以頹壓民家恤典題給馳啓敎以今此題給安知其有名無實從近發遣宣傳官或備卽抽栍摘奸考其虛實先自卿營各別考察俾無現發之弊事回論
정조 11년 · 강
遞漢城右尹尹師國
정조 11년 · 목
因呈辭敎以詞訟劇地委屬可悶許遞今日政差出
정조 11년 · 목
以閔台爀爲大司諫申大尹爲副校理尹蓍東爲刑曹判書洪秀輔爲右尹趙煥爲冬至副使
정조 11년 · 강
命越獄罪人李希景更限捉納
정조 11년 · 목
京畿監司徐有防以越獄罪人李希景過限未捕前郡守趙光逵罪狀馳啓敎以今又愆限者極爲駭然此時如法置對徒滋奸濫之習更定百日之限若於限內不卽捉納討捕守令論罪姑捨是自卿難免其責以此知悉事回諭
정조 11년 · 강
推咸鏡監司鄭民始
정조 11년 · 목
戶曹啓言卽見咸鏡監司鄭民始狀啓則頹壓旣與漂沒無吳不爲竝施恤典有違格例該道臣推考擧行後會減之意請分付允之
정조 11년 · 강
兵曹以徐日成林百春南陽府充軍押付配所啓
정조 11년 · 목
備邊司啓言卽見原春監司金載瓚所報則原州判官李時淵病實雖强不獲已給由云矣敎以實病雖如此給田未免徑先該監司推考向來上京守令催促下送時該曹草記一人外以無乎爲說者事極駭然自本司査問論勘
정조 11년 · 강
重推旌義前縣監李甲龍
정조 11년 · 목
司僕寺啓言旌義前縣監李甲龍遞任進上馬二匹今纔上來俱爲孱劣事極駭然請重推允之
정조 11년 · 강
章陵丁字閣命修改獻官畢役後入來
정조 11년 · 목
因禮曹修改單子敎以修改日獻官仍留畢役後入來復命當日內如難畢役獻官勿爲留待畢役承旨進去奉審
정조 11년 · 강
元陵莎草修改時命承旨進去
정조 11년 · 목
因禮曹陵上莎草修改時應行諸事磨鍊啓請允之敎以承旨一員進去事畢後先爲復命
정조 11년 · 강
宗廟內墻修改時命戶判及本暑提擧監董
정조 11년 · 목
因禮曹宗廟永寧殿滲漏處修改時看檢單子從之敎以宗廟內墻及堦砌修改時戶判及本署二提擧眼同監董事分付
정조 11년 · 강
靖陵丁字閣滲漏處命修改獻官大祝以進去堂郞塡差
정조 11년 · 목
因禮曹修改單子從之敎以獻官大祝以進去堂郞塡差事分付該曹
정조 11년 · 강
社稷神室修改命禮曹堂上與提調監董
정조 11년 · 목
因禮曹修改單子從之敎以此後神室修改如有移還安之擧則本曹堂上一員與本署提調眼同監董事定式
정조 11년 · 강
厚陵獻陵明陵曲墻頹圮處命修改
정조 11년 · 목
因禮曹修改單子從之敎以獻官以進去禮堂塡差事畢後入來復命明陵曲墻修補處雖是外面不可只令郞官監董工判爲獻官進去仍爲監董事畢後復命
정조 11년 · 강
召見承旨徐鼎修于重熙堂
정조 11년 · 목
予曰長興水災比他邑偏酷言念失所民情心甚矜惻矣鼎修曰長興一邑之獨被水患亦甚怪訝矣
정조 11년 · 강
召見承旨沈豊之于重熙堂
정조 11년 · 목
予曰各處修改俱在十七日禮堂皆進去能無苟艱之患耶明日問于該曹以稟明陵修改則勿以禮郞進去事分付
정조 11년 · 강
命來十八日專經武臣殿講待下敎爲之
정조 11년 · 강
命江華府倭獻丹木權置一庫箭所直納
정조 11년 · 목
江華留守趙鼎鎭以倭獻丹木捧留令該曹稟旨馳啓敎以缷下權置一庫以待來頭奉命行下去時入庫事回諭別置條箭竹二百浮以未及分付不爲知委云備邊司納二百浮依萊府丹木例直納本府一體受置事令該曹分付
정조 11년 · 목
敎曰當該承旨遞差
정조 11년 · 강
兵曹以統營邊將降考啓
정조 11년 · 목
該曹啓言折見統制使趙心泰春夏等褒貶啓本則晴川別將王漢平流謗姑恕爲目則宜置中考而置諸上考永登萬戶朴宗鎬謗在分糶爲月則宜置下考而置諸中考該帥臣推考王漢平中考施行朴宗鎬請下考施行允之
정조 11년 · 강
命明禮門墻垣頹圮處把守
정조 11년 · 목
兵曹啓言明禮門東邊墻垣頹圮云爲先令紫門監圍排以日前頹圮處把守軍限修築察巡之意請分付允之
정조 11년 · 강
命原春監司金載瓚原州前判官李時淵分等論罪
정조 11년 · 목
備邊司啓言上京守令催促事査問該曹則以爲招致各道邸吏上京守令捧現告則瑞興外皆無故據實草記云原州邸吏則以爲守令上京例修成册報于吏曹而該判官上京後使不得成册故不取直告云矣凡守令受由上京本道報于該曹邸吏修納成册自是定式而今此原州前判官李時淵身旣上京欲諱行止極爲可駭令該府拿問定罪原春監司金載瓚旣許上京不爲修報難免違越重推該曹則雖由於見欺亦不可無警當該堂上請推考允之敎以此胡大事如是欺隱者違越朝令固萬萬可駭況身爲守令無難欺君則何顏莅民行號令乎朝廷處分宜從現發者始詐不以實可謂準備雖未知病勢之得尋生路決不可置以不論道伯之私自給由終不枚報罪浮於邑倅出自近列往按一方則其所律已奉公宜別他人而幺麼一守令受由行止如是用意周遮長此心何事不欺君欺君之人猶難抗顏朝端何足擬議方面事似微細跡實駭痛其委折自本司嚴關査問使卽首實報來後與該守令更爲草記分等論罪
정조 11년 · 목
敎曰卿等旣已來會明日次對進定於今日右議政兪彥鎬曰藥院都提擧逐日仕進而尙無下敎不勝抑鬱矣予曰日慹如此難以診察故姑未下敎矣予曰備堂懸頉何爲如是多乎禮曹判書徐有隣曰京畿監司徐有防以本道公都會試取變通事陳達蒙允矣考其擧條則以爲儒生年例公都會十月內左右道設場試取而都事以下參副試往來及試邑三日開場許多所入皆出於民邑策應爲弊玆甚且左右道程道備愛雖實才老儒率多坐停營門則最爲均適往來便近而今以三南原春諸道言之每年四長官先期抄擇後咸聚營門試取者非特州縣陞貢之義亦爲除弊之擧也本道一依四道例試取則事旣穩便云矣畿甸公都會之合有變通厥惟久矣依道臣所請施行初擇數爻覆試規矩參酌着爲定式事分付予曰旣有他道通行之規又除該邑支應之弊如是釐正固無妨而士子赴場反添二日之勞此似難便都事之下往主試昉自何時覆試之咸聚廵營更量便否竝與規矩爛加商度使之狀聞也予曰領相以此事爲何如有隣曰領相曾經畿都稔知爲弊故變通便好云矣予曰卿等之意何如左議政李在協曰於民邑似爲除弊矣彥鎬曰都事不爲下往則可除民弊矣予曰儒生亦爲便好云耶有隣口京營則道里均平且設覆試則於實才有益故士子亦皆願從矣予曰主試民邑或可除弊而赴擧儒生則三日試取者加減二日一處赴擧者更赴二處難保其省弊而爲便矣在協曰於儒生輩果不無二日反添之勞使道臣更量爲之似好矣予曰訓將何不入來在協曰訓將有犯染御將來特闕外兵判則有做錯之失方待罪故未敢來待矣予曰雖云文宰職在將任則處義決不當若是此後申飭也予曰庶類品限事何不草記乎在協曰此甚難處故領相以爲有非獨見所可斷定一經筵稟後草記云矣予曰卿等之意何如在協等曰臣等姑未停當矣予詢備堂司直鄭昌聖曰此無好道一依故相鄭弘淳爲吏判時稟處之規以爲定式似好矣予曰壬辰有新通之人而伊後更不擧論雖以已通之人同歸於未通之人殊甚無謂何以則爲好道理耶昌聖曰通淸則渠輩亦不爲榮顯而第其限品定制亦不遵行故不無抑菀之歎今若修明定限無論文蔭武復許調用則似愜所望矣在協曰金萬重之孫年前因特敎已越宣薦而渠弟則終不越薦宣傳官之薦兄塞弟不無慨然之意矣予曰事甚駭然前後飭敎何如而又復如是者專由黨習而然以武臣而有黨心者用重律以爲懲勵之地而雖以今番李元謙事見之極爲駭痛義理二字何有於渠輩而敢以偏黨之心告訴他人乎無事出場亦云幸逭此後如有復襲黨私者決不容貸矣
정조 11년 · 강
命海美縣還穀見縮以賑餘穀劃充
정조 11년 · 목
左議政李在協啓言卽見忠淸監司金光默狀啓則以爲海美前縣監私賑分給各穀合爲五百三十八石零內一百四十六石零自備區處其餘三百九十一石零還穀中推移分賑名以私賑貸用還穀事極可駭而該縣監鄭肅良今已身死充補無路本道賑餘穀還錄中計減請令廟堂稟旨矣私賑穀物擅貸公穀事甚妄率當該守令難免重勘而今已作故雖無可論至於穀物旣入賑民之資與他有異該邑還穀見縮之數依道臣所請以今年賑餘穀請劃給充補從之
정조 11년 · 강
命停湖南關東關北各營鎭習操及巡點
정조 11년 · 목
左議政李在協啓言原春監司金載瓚狀啓以爲道內三鎭合操何以爲之災傷覆審校生考講秋廵時兼行事令廟堂稟旨而勸別武都試依例設行爲辭南兵使申職狀啓以爲南各營及長津獨鎭軍兵習操依例擧行三甲左右營邑鎭堡各其官鎭門聚點事全羅兵使李漢五狀啓以爲今秋習操及廵點依例擧行事竝請令廟堂稟旨矣湖南纔經大賑關東亦被水災至於關北則昨年穡事未免失稔今秋習操及廵點一體停止關東之災傷覆審校生考講及各樣都試請依例擧行從之
정조 11년 · 강
重推備堂鄭昌聖
정조 11년 · 목
左議政李在協啓言今日備局坐起時堂上鄭昌聖謂有私故先爲罷去次對命下之後追後入參事極未安重推其餘患病人衆所共知實病外竝推考從之
정조 11년 · 강
汰拿宣傳官許侙金樂淳
정조 11년 · 목
左議政李在協啓言故彥城君金萬重之孫三人俱登武科旣是勳臣之孫其父又經閫任則宣薦初無拘礙之端而近來部薦之子若孫之爲宣薦者指不勝屈則況勳臣之孫乎年前以此事至有特敎改薦之命而今於其兄已越薦之後枳礙其兩弟又復如前登科之後將無歸屬此等事何待朝家每每申飭乎事極可駭故取達矣敎以渠兄雖未越薦渠父旣歷顯職且經閫任渠祖是何等勳貰則宣聽越薦豈待朝令乎況屢煩飭敎之後獨於今番牢塞此人宣傳官等所爲萬萬無狀行首副行首宣傳官爲先汰去令該府拿問重勘發論主塞人令兵判査出從重勘罪以懲此輩跳踉之習也
정조 11년 · 강
刑曹判書尹蓍東以母病陳疏乞遞批許救護
정조 11년 · 강
掌令安鼎大上疏辭職仍請討逆賜批
정조 11년 · 목
疏略曰臣待罪湖郵觸事憒憒終被熽啓之論列滿心恧蹙乃者栢府除旨又下於俟勘之中聞命驚惶靡所容措玆敢自列略暴乞鐫臣職焉臣於乞免之章不宜他說而賊復叔侄縱施鯨鯢之誅而火其文書永絕盤問逆宇父子旣露梟獍之凶而貸其首領一任釀禍時偉之顯示不悅而尙稽究竟廷楫之妄投毒剷而只施薄竄合辭之請凡幾啓矣終靳允可臣愚死罪亦不能無憾於天地之大也伏願廓揮乾斷俾王章快伸批以勿煩
정조 11년 · 강
遞承旨徐鼎修以李在學李奎緯爲承旨
정조 11년 · 목
鼎修不爲仕進敎以許遞與未差之代前望單子入之待下批竝卽牌招察任
정조 11년 · 강
昭寧園役處命李文源監董
정조 11년 · 목
敎曰三明日修改時禮堂當分進而昭寧園役處無推移進去之員云獻官李文源素諳此等事役仍卽監董事畢後復命兼帶金吾之任許遞
정조 11년 · 목
敎曰向來辭懇旣屬難從間因事會亦已行公則今日因所幹事欲爲詢問使之來對忽稱留章尋鄕原疏似因前日筵敎而不捧重臣去就豈若是顚例且修改處特差獻官受香日子不速行副司直李文源從重推考使卽入來淸齋以其無文跡有此逕庭之擧此後此重臣以本事提說之疏更勿呼望事該房知悉
정조 11년 · 강
命判義禁金種秀呈辭還給
정조 11년 · 목
因呈辭敎以待察理使還朝自可曲諒豈妨將護此呈辭還給
정조 11년 · 강
命玉堂未點下者今日政差出
정조 11년 · 목
敎曰俄於玉堂望筒副修撰以宋祥濂除授時前望中有未及點下者使之今日政差出中官誤傳當該中官從重推考未差諸窠後日政差出事分付銓曹
정조 11년 · 강
有政吏曹參議李集斗兵曹判書李坤進
정조 11년 · 목
以李敬倫爲知義禁朴廣源爲應敎趙弘鎭爲副應敎以洪秉纘爲副總管
정조 11년 · 강
命慶熙宮修改戶郞工郞監董
정조 11년 · 목
戶曹啓言慶熙宮各殿堂及內外墻修改今十七日爲吉云以此日擧行而役事張大令本曹郎廳請眼同監董允之敎以墻垣則各別堅築戶卽一員勢難遍察分東西戶郞及工郞中解事務者一人差定監董卿亦時時進去申飭卽官姓名草記也
정조 11년 · 강
命宮墻完築監董將校施賞
정조 11년 · 목
兵曹以宮墻畢築啓敎以數十間墻垣不多日完築大將記過分揀監董將校自本營別爲施賞後草記
정조 11년 · 목
兵曹啓言文兼望前佐郞徐懿修聞以恐大改名云原草記付標以人敎以卿則難免不審推考
정조 11년 · 강
命禁將徐有大推考該校等嚴治
정조 11년 · 목
禁衛營以內把守銅龍門軍本處還入直將則解送啓敎以密通大內所關何口女則初以迷劣不解事將校定送牌將者卿之擧行萬萬駭然伊後申飭堇能成樣而幺麼將校之避役亦極痛駭欲待畢役後處分矣卿則推考行伍及首校外不爲待令該校等査出卿其嚴治後草記也
정조 11년 · 강
命宮墻完築監董將校施賞後草記
정조 11년 · 목
兵曹以內農圃近處宮墻畢築把守軍本處入直啓請敎以數十間墻垣不多日完築大將記過分揀監董將校自本營別爲施賞後草記
정조 11년 · 강
命敎鍊官李藎輔等移送刑曹照律
정조 11년 · 목
禁衛營啓言不爲待令該校査出則敎鍊官李藎輔鄭潤基爲先汰去過齋後嚴棍敎以幺麼賤校所爲亦關紀律不可尋常決棍而止爲先嚴囚本營過齋後除尋常重棍移送刑曹照律草記
정조 11년 · 강
太廟景慕宮命再明日展謁
정조 11년 · 목
因禮曹太廟秋展謁吉日何間推擇啓稟敎以再明日廟內墻垣堦砌修改始役時當躬視當日行秋展謁以此知悉又因景慕宮秋展拜啓稟敎以再明日爲之
정조 11년 · 강
奉謨堂秋展拜命待下敎雨漏處先爲修改
정조 11년 · 목
因奎章閣奉謨堂秋展拜啓稟敎以待下敎更稟又因奉謨堂修改日子推擇啓稟敎以十七日爲之雨漏處先爲修改
정조 11년 · 강
召見承旨沈豊之李奎緯奎章閣提學金鍾秀于誠正閣
정조 11년 · 목
予命奎緯曰已往不必說前頭官路之通亨惟在承旨予則於力所及處雖謂之靡不用極可也承旨亦知此意乎奎緯曰臣雖愚昧豈不仰認也予曰昨日何不入直乎奎緯曰以臣情踪循例入直實涉惶悚矣予曰都承旨與同副有戚誼乎豊之曰臣爲五寸侄矣予曰同副性稟異於人此後則須善爲指導勿使如前也此後如又有事都承旨當知之矣豊之曰臣有何知識可以指導他人乎予曰予於同副卽二十年顏面也同副爲文學時事能至今記憶乎奎緯曰臣藏之中心豈敢忘也予曰向時谷山事楊根事皆何故也蓋亦莫非自取而但谷山事貪沅如此向聞禮判言則乃貧不能自存云此則何故也奎緯曰莫非臣不能善爲之罪矣予曰向時疏中事實出斷斷爲國之心谷山楊根事猶可自悔此事則少無可引之嫌故日前批答亦拈出言之矣奎緯曰臣於己亥待罪銀臺時所被恩敎有非如臣者所敢承當臣竊自語於心曰將何以報聖恩也及在谷山時因宿衛所撤罷之擧有此疏擧矣予曰此事勿復提擧也予若有如何之心寧復極拔至此乎奎緯曰其時尙喆以爲宿衛所宜速罷之臣則不知爲何說矣予曰其時事在京者亦無知裏面者至於承旨則予豈假借而爲此言乎更勿提起可也其時疏中事或於中間因此而有人言乎奎緯曰卽臣自引之義也予曰都是承旨性稟異於人而然矣今若全然脫胎則固不可若不全然脫胎又不可來頭事須善爲之也承旨爲文學時予於初日輸以心腹予之知承旨者然矣大體先見之明難矣年前疏中人幾無一人完全者矣承旨望欲爲落點者久矣而不欲混入於近來擧沈滯之中故故爲遲遲以爲進銳退速之戒耳向時軍號虎拜二字予嘗以承旨相貌謂如虎樣故軍號亦如此云矣今見之老矣相貌亦異於前日矣奎緯曰虎拜二字臣則出於天子萬年之意也予曰今年幾何奎緯曰五十七矣予曰谷山事果何事而其時監司誰也奎緯曰監司卽趙尙鎭而本事乃賣鄕也本邑有新舊鄕故臣罪欲以鄕分舊鄕之權而終爲臣夫予命鍾秀曰卿之筋力好矣奉謨堂奉審何以往來也鍾秀曰近來則筋力不如前矣予曰因奉審事入來乎鍾秀曰嶺伯有私書於領相以爲星州牧使捉得郭姓人所謄妖書蓋郭哥謄此於金姓人處金哥謄此於許姓人處郭金兩漢見方捉囚許哥則謄出時已爲年久其死生不可知云而亦方廣加詗捕其妖書則乃蠅頭細書之册子而槪是地理方書其中妖言凶言無數事極驚心故敢達矣予曰其書頭云何鍾秀曰其起頭則以文山之友李泌爲辭矣予曰此必鄭鑑錄也鍾秀曰果是鄭鑑錄而但非鑑字卽勘亂之勘字矣予曰此册年前逆獄時予已見之如某氏幾年某氏幾年之說在其中矣鍾秀曰此等說果在矣予曰此等妖書絕種於世然後世道庶可寧靖矣下惟近來逆獄屢出此說汝立之逆亦由於此戊申之變又出此說其爲惑世誣民之害有如是向者卿請禁左道誠得之矣在前則此等書不過爲地師所持直是妖証讖緯之類乃今則爲逆賊之所由出豈不可悶鍾秀曰蓋其所論全是地理而間亦有不成說處其爲眞箇術士所作有不可知矣予曰戊申時已有此說希亮之逆亦出於此說矣鍾秀曰此書之已出於戊申時臣則未聞第未知戊申時已有鄭鑑錄三字乎予曰此三字之已出與否不可知矣鍾秀曰臣於年前始聞有此妖書矣予曰册樣新舊如何鍾秀曰紙色黑暗似是陳久者矣予曰然則似非近間所謄也鍾秀曰此亦不可信田畓訟事僞作文券者例以故紙黑暗者書之以眩眞僞矣予曰此事不必煩諸狀聞領相須與道伯相議以爲善處之道須申飭各邑此等左道善爲禁斷而但今番宣傳官金吾卽往來必多擾擾之端亦須申飭守令勿致騷擾可也此等左道必須摘發一二人懸首然後庶可以懲其餘矣鍾秀曰二漢雖已捉得許哥則生存與否不可知領相以爲旣有次次傳謄之跡則自營獄當加盤問乎予曰原初謄來處如已死則似無盤問處須從長善處之鍾秀口傳謄來歷果分明則二漢亦當處以不死耶予曰此則從後更當商處矣大抵此書必非自古有之者中間怨國之從湊合也家方書與妖誕傳說而作之似亦非今時生存人所爲也鍾秀曰其爲數年內所做出則雖不可分明非自古所有者矣予曰非必謂某某人所爲而要之戊乙以來然國不逞之類略知地家方書者作此妖言以爲騷動人心之計也似亦非丙申以後所出者矣鍾秀曰要之做出此書者必有曲折而然矣予曰向在先朝嚴禁此等事幾乎止熄自今以後若更嚴某庶可有效矣且凡讖緯之書有不可解處其文字往往亦有玄妙處而此則多不成說者其言全無形狀矣鍾秀曰此臣所謂必非眞箇術士所爲也予曰此册首末皆問答乎鍾秀曰卽李泌與鄭勘問答者也予曰其爲贗作也必矣鍾秀曰二漢今姑牢囚以待獄事結末乎予曰姑爲牢囚可也且聽言觀貌亦可知其爲何如矣鍾秀曰觀其貌樣似亦有可知者矣予曰俄見李奎緯聞卿在谷山時獨不賣鄕然乎鍾秀曰臣素以賣鄕爲怪事故不敢爲矣予曰李奎緯相貌好矣今見之非復舊樣官爵得失可知其難矣
정조 11년 · 강
領府事鄭存謙箚陳病狀仍乞遞社稷提擧之任賜批
정조 11년 · 목
批以本署有二提擧卿須安心調攝仍命遣災官傳諭
정조 11년 · 강
遞承旨洪仁浩以趙衍德代之
정조 11년 · 목
敎曰右副承旨許遞前望單子入之
정조 11년 · 강
遞總管雲峰君杺李聖甫鶴林君焴蔡弘履洪和輔
정조 11년 · 목
因總管變通草記敎以許遞
정조 11년 · 강
以鄭好仁尹坊李柱國爲都總管金魯淳元厚鎭爲副總管口傳也
정조 11년 · 강
命宣傳官口傳差出
정조 11년 · 목
敎曰宣傳官未差之代令該曹口傳差出
정조 11년 · 강
判下兵曹宗廟景慕宮展拜時隨駕軍兵磨鍊草記
정조 11년 · 목
因該曹草記敎以訓局步軍五哨馬軍一哨隨駕禁軍則與入番二番隨駕禁營留陣
정조 11년 · 목
政院啓言副司直李文源差祭而托有身病尙不上來請重推敎以不但往役所重果何如則臥在鄕廬投書院中擧措萬萬駭怪國綱所在不可仍置爲先下義禁府推考
정조 11년 · 강
分遣承旨詣受香所奉審摘奸
정조 11년 · 목
社稷告還安祭宗廟告由祭永禧殿東南關王廟告由祭大成殿啓聖祠還安祭昭寧園告由祭竝在明日也
정조 11년 · 강
遣承旨詣永寧殿奉審
정조 11년 · 목
豊之曰俄者一提學有稟達事來待政院而適無入侍之便故屬臣替達矣予曰何事豊之曰其一則韓命祥所押去柳善得指告堤川逃亡人曾悅者見方捉囚於金海獄而第其容疤與曾悅相左年歲亦參差云矣其一則嶺伯於金吾郞歸時通報於判義禁以爲鬱陵島往來船格二漢捉得査問則謂京居金郎廳稱號者募得三十名格軍每名各給三十兩以千石容入大船往入鬱陵島斫伐島竹滿載而歸云矣予曰此則似非尋常看過處也嶺伯貽書於判義禁云耶豊之曰只使金吾郞傳通云矣
정조 11년 · 강
召見承旨沈豊之李奎緯及戶判李在簡郎廳徐弘輔于誠正閣
정조 11년 · 목
予曰明日雨勢若至大段則修改始役何以爲之耶在簡曰旣行告由祭似不停止矣予曰同副承旨奉各處修改祝文入侍予曰同副馳詣社壇滲漏處不至大段可以陞梯修改則今日內修改事分付仍詣聖廟頉處浩大果如所聞則決不可冒雨修改勢將待晴始役移安祭受香以告由祭先行事分付在簡曰聞永寧殿屋瓦一番滲漏之後再經暴雨而別無更漏之患云矣予曰都承旨進詣宗廟永寧殿奉審頉處後頉處不至大段則修改時不必移安四室移安祝文只用於一室祝文亦以先告事由之意改書仍爲代押以來也予曰招致徐弘輔馳詣東南廟姑觀雨勢以爲修改事分付
정조 11년 · 강
東南兩廟墻垣改築命三軍門輸回爲之
정조 11년 · 목
戶曹判書李在簡啓言東南兩廟墻垣例自營繕修築矣己亥年自軍門改築今番有頹圮處當爲修築而依前自營擧行敎以三軍門輪回爲之事定式
정조 11년 · 강
召見承旨沈豊之趙衍德于重熙堂
정조 11년 · 목
予曰永寧殿有頉處何如豊之曰臣爲奉審則所見不至時急故修改等節從後爲之之意依下敎四室告由祭物姑令奉置奉去香封臣果還爲奉來予曰頉處之更無添濕極爲喜辛今以一時微頉以爲移安則輕重有殊姑勿修改好矣豐之曰祝文中殿宇之宇字似當改書而前或有刀劑以書之例何以爲之予曰刀劑事極未安下番進去盥手後宇字以旁字改書封去香封日後恐或有混用還爲封去罷祭後卽爲燒火封進祭物以封餘樣一體用之事詳細分付以來予曰雨意明當開霽乎衍德曰明日擧動時輦路由於義洞磨鍊乎予曰依擧條批旨由板㕓屛門爲之事分付
정조 11년 · 강
遞承旨李在學以李亨元代之
정조 11년 · 목
在學不爲仕進敎以許遞前望單子入之
정조 11년 · 강
永寧殿修改時命二提調進參
정조 11년 · 목
政院以永寧殿修改時都提調金致仁病不進參啓敎以二提調進參
정조 11년 · 강
命前訓將李柱國權察總戎使守禦使金鍾秀兼察禁將
정조 11년 · 목
因政院總使禁將總察啓稟敎以總戎使前訓將李柱國權察禁將守禦使兼察竝卽牌招聽傳敎
정조 11년 · 강
遞禮曹參議鄭存中
정조 11년 · 목
因禮曹社㮨修改時無進參之員啓稟敎以參議許遞政官牌招開政差出待下批仍卽牌招
정조 11년 · 목
以宋守淵爲通川郡守
정조 11년 · 강
改差禁軍別將李漢昌
정조 11년 · 목
漢昌以身病兵曹啓請改差也
정조 11년 · 강
以李漢泰爲禁軍別將口傳也
정조 11년 · 목
都承旨沈豊之啓言明日動駕時還宮道路禮曹誤以館峴書入當該禮曹堂上請推考敎以旣治之道路由板㕓屛門館峴以此分付該堂推考
정조 11년 · 목
因囚單子敎以卽爲放送今日內使之進去監董禮議祭畢後上來事分付
정조 11년 · 강
遣承旨詣永禧殿奉審
정조 11년 · 강
領議政金致仁陳箚請退廟宮展拜之命賜批
정조 11년 · 목
批以曉後卽收晩益晴佳卿須勿慮仍命遣史官傳諭
정조 11년 · 강
詣宗廟展謁仍詣景慕宮展拜
정조 11년 · 목
具翼善冠袞龍袍乘輿出協陽門降輿乘輦由敦化門詣宗廟前降輦乘輿入齋殿改具冕服就板位行禮訖仍詣殿內以次奉審十一室廵審各處役所敎曰戶禮工堂上分掌各處以爲監董亦使戶郞一員分往看役也出西神門詣永寧殿就板位行禮仍詣殿內奉審還御齋殿改具冠袞乘輿至乘輦所乘輦踰館峴至文廟前路降輦步過仍乘輦詣景慕宮降輦乘輿入齋室改具冕服就板位行禮仍詣廟內奉審訖還御齋室改具冠袞乘輿至降輿所乘輦敎曰紀綱雖曰解弛咫尺轎前引儀私相偶語寧有如許事體誠極駭然都承旨問名査奏承旨沈豊之曰引儀金在儉果以私說話有此酬酢矣詣文廟前路步過乘輦敎曰大司成入侍閔鍾顯進前予曰祗迎儒生爲幾何鍾顯曰昨日焚香時參班儒生盡爲祗近故殆過六十餘人矣予曰近來儒生只赴科場矣今聞卿言多參焚香又爲祗迎誠甚可尙夕後當送試題以此先爲宣諭收名帖以來詣館峴敎曰此峴治道東部民人當之乎査問以奏承旨李亨元曰往十里鍾巖民人等治道云矣入弘化門由協陽門還內
정조 11년 · 강
召見承旨沈豊之藥院都提調洪樂性于誠正閣
정조 11년 · 목
予曰卿連日仕進藥院而一未召見矣樂性曰設廳時急卽爲下敎伏望予曰內殿卽明聖聖母本宅之親而今又有莫大之慶則事非偶然且聖母彌月之時不設產廳只差出捲草官予於今番亦欲遵用此例矣樂性曰產廳之設旣是祖宗連行之例診察保護之方不宜暫緩矣豊之曰設廳然後多有擧行節次卽下成命是祝矣予曰內殿尙不顯言而凡節則皆平順故予亦不欲前期大張雖或設廳所謂節次多有行文此等事皆當置之矣樂性曰未承許允之音不任抑鬱矣予曰壬申年旣無三朔前期設廳之事而日前都承旨何所據而有筵奏耶豊之曰壬申年則七月二十八日有下敎八月初九日設廳雖非三朔前設廳亦於三月前完定矣樂性曰卽爲下敎以爲擧行伏望矣予曰姑觀動靜更當下敎須勿頗請待念後一番仕進又待晦間一番仕進好矣樂性曰下情泄鬱不過仕進豈殫爲勞乎今日旣未承命日後又當有求對承候之擧矣
정조 11년 · 강
行召對于誠正閣仍召見承旨李奎緯閣臣金憙承旨李鼎運侍讀官申大尹檢討官嚴思憲假注書趙台榮記事官李相璜金祖淳
정조 11년 · 목
講宋明臣錄○予曰諸處役事今至何境耶奎緯曰永寧殿墻垣今已完築宗廟東門越邊階砌與西門北邊墻垣南墻垣姑未訖役矣予曰明日諸處皆當畢役乎
정조 11년 · 강
命二十一日輪對爲之
정조 11년 · 강
校理徐配修上疏辭職仍陳七條賜批
정조 11년 · 목
疏略曰瀛官淸選有國所愼如臣蔑列經旨糟粕實無蠡測詞垣例套未窺豹文臣心愧恧固允足論而其所差辱朝廷豈細故也哉乞遞臣職焉臣固不敢以館職自居而不避僭妄敷陳七條之說其一曰嚴懲討以明義理嗚呼昨年夏秋之變尙忍言哉逆醫妖媪之罪實難暫貸而尙靳兪音噫彼時偉此渠斷案餘無足論而若其師翰心腸自來相貫逆宇臭味情跡難掩若一向不可誅鋤義理何日可明讎怨何日可復伏乞廓揮乾斷亟允三司之請其二曰勤聖學以正本源危微精一舜尙之淵源在是克己復禮孔顏之久訣不泯苟講治心之要孰能外此而求乎惟我殿下以天縱姿格致誠正之學深留眞實之工焉其三曰振紀綱以厲風俗夫齊整其不一總攝而管理者紀綱是已殿下臨御以來上承先祖之治平不立當世之規度朝廷之上百務墜率銓臣昧於鑑衡諫官工於噤啞朝廷不尊體面掃地敦厚忠信之習無處可見苟不能惕勵宸心嚴勅群工四維之壞弊百度之委靡將何以復振乎伏乞留意焉其四曰節財用以紓民力財竭民窮無如此時而世無朴素之意俗多浮夸之域奢美之食濟楚之衣至此極矣殿下益自勉勵朝廷禁紛華之習閭巷絕侈靡之俗然後財用稍裕民力稍紓其五曰擇賢能以專任使賢耶進退國之興亡判焉內而近侍儒賢之臣外而方伯守宰之官悉心推訪各擧其才能之人咸華京師擇其德業充備者授以太學之任使之講明經旨扣之以言語試之以文學扷其尤者量宜授任可以一擧而全乞以臣章下諸廷臣博詢衆議其六曰納諫諍以廣言路殿下御極以來言者絕無指陳時政亦未多得拾補袞闕殿下之廷是何無人之至此耶言者之言雖未必一一當理祛短用長從諫若流何患乎言路之不廣也伏乞留意焉其七曰祛詞華以專實工夫文章一外物耳其爲技也雖小疲精勞神專心致志而後成殿下方以精一之學欲步武堯舜而乃反躬親於章句小儒之藝則是豈可也伏願殿下專意務實之工無好尙華之文臣新從下邑來亦有邑弊邑瘼之可陳敢此以聞本縣僻在海隔戶不滿三千而除却鄕品校吏應役之戶不過爲千有七百而簽丁之多至於三千有餘額則黃口白骨之徵勢所必至若不趁今變通難支之勢其將不遠臣意則令道臣詳査諸邑量宜分屬以紓一分之急且簽丁逃老故已頉之後有所謂査定債者此則式年改案時紙債也雖逃老之備納猶且矜惻況其已死乎夫納布納錢補我軍需已經多年鞭撻公行使其孤寡又納科外之物此豈聖世之所可行者況査債之捧於逃者可以備納紙價餘剩之物尙有胥史之染指者又何必取足於已死之民以充吏輩之慾哉請令廟堂嚴飭京外一切禁斷且西路沿海邑倉穀中斛數最多者惟稷是已本邑各穀總不涉七千包而其中近二千包者爲稷也稷於本縣實非土宜則爲弊誠大命道臣査實各邑稷包之多寡折定搜色則庶有兩得之效下詢廟堂亟命行之批以七條陳列其皆切實體念第五條博詢之請第令廟堂稟處尾陳簽丁事査債事稷糶事俱係民隱在所矯捄亦令廟堂論理回啓
정조 11년 · 강
忠淸道儒生幼學尹鳳烈等七十三人上疏請靖節祠恩額賜批
정조 11년 · 목
疏略曰秉義殉節固人臣盡分之常褒忠施善卽明王化俗之要臣等所居之鄕有靖節祠卽故忠正公臣朴彭年所居之墟而後人所創設者也與成三問等同樹大節人亡地廢曾於孝廟朝先正臣宋浚吉建請祠享于其北孝廟可之下其議命建祠而未果行肅廟癸酉年間始建數間屋子春秋設俎豆之享因以鄕賢之有高風嵈節如故處士臣宋愉贈領議政景獻公臣宋甲祚文貞公臣金慶餘竝享而又以贈佐郞臣宋尙敏配焉蓋此五臣或殺身成仁或含貞遯世或斥凶論而扶大義或守正義而不苟去就以至有爲師訟冤所在致死則今此五臣偉烈卓絕而尙無顯額蘋藻之薦不免輿情之抑鬱矣伏願特許恩額用宣天寵使世道增光批以疏辭議大臣稟處
정조 11년 · 목
敎曰月覲門外不過若干間數而謂無家前檀用往十里鍾巖民人雖曰謬例極爲駭然況穿用宮城近處土沙亦極駭然當該京兆堂上推考科外赴役民人等令該廳給糧米卽爲下送
정조 11년 · 목
承旨李亨元啓言莫重法駕將發之除幺麼引儀輩敢以私事有此酬酢萬萬痛駭所當重勘而請推外無他罰何以爲之敎以寧有如許愚濫査出後聞之尤爲痛駭汰去姑爲參酌拿處也
정조 11년 · 강
命敎鍊官李藎輔鄭潤基前參軍具彝鍚竝移義禁府
정조 11년 · 목
刑曹啓言敎鍊官李藎輔鄭潤基俱是朝官請竝移義禁府處之又啓言今日動駕時前參軍具彝鍚以山訟事擊錚於衛外而係是朝官請移義禁府擧行竝允之
정조 11년 · 목
予曰雨後穡事果何如云耶有防曰今番則旣不暴霔方有豐登之望云矣
정조 11년 · 강
江界府使李頤祥從縣道上疏賜批
정조 11년 · 목
批以前此雖聞江民難支之若瘼猶不料切急之到此將爾疏辭秉燭屢回如見其仳㒧顚連之狀予將食不甘而䆮不安廟堂之臣亦豈不體認予意諸條方令廟堂爛商仍卽指一稟處苟有可救之方寧或歇后擬當回啓別有指敎爾先益思懷保之策期有安奠之效曾知爾萊府廣界此江邑邑民蘇活今又一委之爾爾有意見勿憚續陳疏本
정조 11년 · 강
命副司直金持默越俸五等
정조 11년 · 목
敎曰武將無論雖以文宰言之時帶將任者轎軺猶屬命器肩輿赴公嘗以爲非之況蔭帥乎陞資未幾便生多上之心敢以肩輿用於私次出入至入於該帥之自現愚濫之罪不可不懲且況厥兄卽文帥而往在年前家置藍輿至蒙付處之恩譴若念伊時處分肩輿二字能不戰慄乎此似小事可知漸佳之一端非不欲嚴加處分而自有商量者行副司直金持默爲先越俸五等以此傳敎頒示朝紙令文帥知之
정조 11년 · 강
命直閣鄭大容削職閣臣承宣便服察飭
정조 11년 · 목
敎曰前此館導之此習猶申飭況閣導乎昨於輦路衛內內閣引陪與館導混同着笠戛過閣道則異於館導之止於闕外而乃敢如是冒禁自閣臣不畏法禁如此具僚何言昔政府前引之木纓一事先朝每有提敎昨日事決不可仍而置之當該閣臣初欲嚴處使之自首因此知便服赴公違越常式壞棄受敎不但可駭至於此人時帶臺職又敢冒犯如是無難之心誠莫曉譬直閣鄭大容爲先削職下義禁府拿問定罪造公退公謹守閣規不敢以便服往來守使北伯畿伯外未之聞▣此胡大事如是取便是豈尋常看過處乎此後閣臣之便服往來者當以違制徫論以此分付因此又聞之承宣之申退者亦於他朝房改着便服云閣臣如此承宣雖不足言朝綱之掃地至此何論武將之肩輿出入此在廟堂之察飭姑不指一下敎第令知悉
정조 11년 · 강
命直閣鄭大容重推首吏科罪
정조 11년 · 목
敎曰年前猶有紀綱無故不參者雖有處分今秋孟朔大奉審時時任外原任不參者多有之如有李判府之戒存盛滿前待敎之實病非不曲恕外此不參者果何委折其中有大臣雖不處分謹守閣規毋敢違越則寧有是乎閣臣在邇別修日省錄宜知展拜行否每朔朔望眞殿展拜四孟朔奉審予亦末敢無故曠禮閣臣雖尊重何上所不敢曠禮者閣臣焉敢乃爾此皆掌吏之不能去來之致其時入直閣臣從重推考首吏嚴杖科罪仍此恩之趙判府事似或引義此則過矣安心事檢書官傳諭此非官職此後入參事一體傳諭
정조 11년 · 강
遞承旨李奎緯以李祖源代之
정조 11년 · 목
奎緯不爲仕進敎以許遞前望單子入之待下批牌招察任
정조 11년 · 강
命承旨李亨元趙衍德李鼎運洪明浩竝遞差聯疏還給
정조 11년 · 목
聯疏略曰朝臣之赴公退公以公服來往不但載在法典飭敎尤復鄭重則臣等之不以公旣壞法禁又越朝令論其罪犯合被重勘乞降威罰○敎曰以號令百司之地行此壞法之擧者萬萬可駭今此疏引似出知罪之意此等辭疏豈可賜批竝遞差原疏還給
정조 11년 · 강
以黃昇源李惠祚洪仁浩李翼晉爲承旨
정조 11년 · 목
敎曰承旨前望單子入之
정조 11년 · 강
命右議政兪彥鎬判府事李福源勿待命
정조 11년 · 목
政院啓言右議政兪彥鎬怠慢廢禮之罪走伏金吾門外恭俟鈇鉞之加云矣敎以今番參班在卿蕃任還朝之後也見任新拜之後也不參不若進參而必因事故之致豈或慢忽而然勿待命事遣史官傳諭時任大臣例有命召去來而謂以忘置不爲稟旨雖因生疏之致不可無飭同副承旨李祖源推考命召一體傳授又啓言判府事李福源廢職曠禮罪在罔赦走伏金吾門外恭俟威譴敎以卿以同堂三人之聯參一班爲滿盈每有輪次進參之擧予固嘉卿心胥命萬萬過矣安心勿待命事遣史官傳諭閣吏枤治事原傳敎爻周以安卿心又啓言兪彥鎬以爲雖承溫諭彌增震懷云仍納命召何以爲之敎以勿待命事更遣史官待諭仍傳命召
정조 11년 · 강
命奎章閣直提學李秉模待敎尹行恁等聯疏還給
정조 11년 · 목
疏略曰昨日閣導事極矣設始之聖意何如而乃敢漫不察節甘自冒犯處分先及於僚官尤極惶懍亟降威罰敎曰昨日事卽直閣帶隸事件稍異便服事與承宣之逐日改着亦差間大抵俟甚之時疏引又甚唐突此疏還給
정조 11년 · 강
都承旨沈豊之陳疏自引賜批
정조 11년 · 목
疏略曰便服公退飭禁嚴明而近復解弛有此違越今於下僚自引臣不敢晏然亟降威罰批以卿固守法不遵罪在下僚卿其勿辭行公
정조 11년 · 강
命參奉洪養默改差置之
정조 11년 · 목
吏曹啓言肇慶廟參奉洪養默身病沈重年限已滿請改差敎以雖有承傳當待年限備擬而曾有年前定式且有向者相奏渠之如是處義似無怪矣旣無勿拘之命檢擬雖曰不審是誰之孫豈可旣除旋遞此草記置之使之受香
정조 11년 · 강
賑恤廳以遺棄兒收養人給料啓
정조 11년 · 목
該廳啓言南部李加八里得遺棄男兒同里居良人金海奉欲爲將養給料使之乳養
정조 11년 · 강
命原春監司金載瓚分揀原州前判官李時淵待病間拿勘
정조 11년 · 목
備邊司啓言卽見原春監司金載瓚所報則以爲原州前判官李時淵受田上京時吏曹粘移依例成出矣該判官之匿而不呈萬萬駭痛李時淵請令該府拿處允之敎以然則道伯似無罪分揀李時淵待病間拿囚重勘前下批旨及此草記枚擧關飭諸道
정조 11년 · 강
命弼雲臺石材浮出處塡實
정조 11년 · 목
備邊司啓言石材浮取自有法禁而聞弼雲臺近處石材浮取云故摘奸査問則戶曹爲備宮墻改築時所用捧甘於諸軍門矣募軍輩有此濫觴云而監董諸人次知吏隸混置勿禁者俱涉駭然計士書吏禁山書員竝移法司科罪該道參軍請令該府拿問允之敎以此等事如是論奏極爲得宜不可以小事看深用嘉歎柱石階石之浮出亦云體大石文移之衙門知委之營門豈可以循例曲恕當該堂上推考廟堂之所聞知者爲該營大將噤嘿任他者極爲駭然以慣乘肩輿之皆亦何不一往周察乎該將臣從重推考浮出處卽令塡實也
정조 11년 · 강
放敎鍊官李藎輔鄭潤基
정조 11년 · 목
因義禁府待命拿囚啓敎以旣令重徥何足責也竝放送
정조 11년 · 강
分揀丹木領來監色推治
정조 11년 · 목
禮曹啓言進上丹木有此欠縮誠甚未安東萊府使李敬一推考領來監色科治丹木輸送江華府充數之意請分付從之敎以監色推治分揀
정조 11년 · 강
命罪人李晉行徒㳘案依例爻周
정조 11년 · 목
因全羅監司沈頤之罪人李普行物故狀啓有是命
정조 11년 · 강
二十一日神宗皇帝忌辰命望拜禮躬行
정조 11년 · 목
因政院親行望拜禮啓稟敎以謹當躬行矣
정조 11년 · 강
延祐宮修改命考例更稟
정조 11년 · 목
因禮曹延祐宮後詹參漏處修改單子敎以內堂及外墻比香大廳事體有異似非本曹所管取考前例更稟
정조 11년 · 강
召見承旨李祖源于重熙堂
정조 11년 · 목
予曰承旨於灣府連得好在而上來矣祖源曰經年好過今玆還朝予曰後市旣罷灣府何如祖源曰在民別無利害官府多有難便矣予曰在前旣無後市之設伊時何以爲之祖源曰在前則放債爲七十餘萬兩而存本取利故民不堪若盡爲離散不過三百餘戶故相臣趙顯命曾任灣尹思去民瘼仍爲蕩債以設後巿矣予曰後巿革罷新尹何如云耶祖源曰新尹姑末知利害故別無所言矣予曰近來綿苧布木無不入彼國而領相頃有筵奏果爲革罷予則以爲善罷矣祖源曰布木雖或入而綿苧初無入去矣予曰然則近來綿苧何爲極貴祖源曰西闋綿農近値連凶有此極貴矣予曰金商近不往來耶祖源曰臣果絕禁矣予曰本府別無他弊耶祖源曰勅行外別無他事而或有松政至於還穀只定數三日畢捧矣予曰兼齋洞築堰處何如祖源曰果爲千餘石落而土甚沃厚故本府民人欲爲耕作則龍川倅每必沮戲尙此廢棄矣本府初無勅庫若設勅庫則以此劃給爲好矣
정조 11년 · 강
判府事趙璥上疏自列仍請致仕賜批
정조 11년 · 목
疏略曰內閣奉審之節在閣志爲典禮之常在閣臣爲職分之宜職廢禮闕皆臣之罪玆不得不冒死自列亟降威譴誠有悶迫者祿俸之屢勤輸送行止之輒煩上間在賤分實爲惶悚進退辭受無往非罪此皆名係朝籍之故也頃者筵席雖未畢陳若其至願則古人之引義致仕也批以予則已區別而慰諭卿何曰難安而引罪自此閣班可得見卿還覺大幸附陳事勿須更發籍令日上百疏萬萬無肯施之理祿捧之辭却誠過矣安心領受至於行止上聞一款若以爲煩屑此有好道理移卜部內之地隨便來往可除祿事來告之事卿須諒之仍命遣史官傳諭
정조 11년 · 강
右議政兪彥鎬陳箚自引賜批
정조 11년 · 목
箚略曰臣廢職闕禮自犯罔赦之罪亟降威罰批以箚辭過矣何必如是引義卿須安心勿辭卽起視事仍命遣史官傳諭
정조 11년 · 강
副司直金鍾秀上疏自列賜批
정조 11년 · 목
疏略曰閣臣便服將臣肩輿事辭旨嚴重至於被譴臣以一身而犯兩罪益增惶汗乞勘臣罪批以閣臣便服事予亦指言曩時卿豈愧作將臣肩輿事年位之外異於同俗卿其勿辭行公
정조 11년 · 강
戶曹判書李在簡上疏自引仍辭職賜批
정조 11년 · 목
疏略曰今番役處浩多果有按例貿石之擧而緣臣愚闇不能周思致使都城之內有此驚愕之事臣罪至此尤合萬死乞遞臣職名仍令重勘批以孰云詳密卿其勿辭行公
정조 11년 · 강
命承旨洪仁浩上疏還給本職遞差
정조 11년 · 목
疏略曰臣於近日平服退歸非止一再自知其罪亟降威罰○敎曰頗曉院規故頗叨本職許多日子必不每每換着疏中非止一再云云雖似實際語槪亦容易中出來以此以彼豈非知申之罪人乎原疏還給本職遞差
정조 11년 · 강
命一二提學禮判來待于內閣
정조 11년 · 강
重推吏曹判書金履素遞參判李秉模
정조 11년 · 목
政院以吏曹判書金履素參判李秉模三牌不進啓敎以每政屢違莫曉委折判書金履素從重推考與參判更卽牌招申飭開政又以履素秉模無意承膺啓敎以參判則以兼帶閣務事如是引義猶可說也判堂之一自新除後連事逡廵義無所據參判李秉謨許遞判書金履素從重推考各別申飭斯速開政又以四牌不進啓敎以捧納承旨推考此啓辭勿施
정조 11년 · 강
命時囚皆令明日捧供
정조 11년 · 강
遣承旨詣宗廟永寧殿奉審摘奸
정조 11년 · 목
予曰雨勢如此似或傷稼矣有防曰不至大段矣予曰刑吏査問事何以爲之耶卽爲知入承旨趙衍德曰其中崔錫祺最爲干犯而姑未捉得故尙未盡査云矣予曰干犯人拘囚龍虎營過齋日後決掍放送外此各人等竝卽放送事分付
정조 11년 · 강
遞刑曹判書金鍾正以宋載經代之
정조 11년 · 목
敎曰今聞政院査啓之語未必不爲見瞞而紀綱所在無異變怪雖曰不知難免溺職刑曹判書金鍾正遞差又敎曰刑曹判書前望單子入之
정조 11년 · 강
命江華史閣雨漏處覆瓦全州史庫修改臨時更稟
정조 11년 · 목
江華留守趙鼎鎭以藏史閣雨漏處設梯覆瓦事啓敎以依此爲之事下諭○春秋館啓言卽接全羅監司沈頤之史庫雨漏處奉審狀本則莫重史庫有此許多頉處奉審修改不容少緩且實錄尙未奉安曝曬亦過年限姑觀旬望間日氣還史官詳審遍葺恐好請以此分付擇日擧行○宗簿寺啓言卽接全羅監司狀啓則莫重寶閣旣有自內參漏之痕樑上之灰剝瓦脫又如此修改之際必將至於移安之境則事體至重不可徒委於外邑遲待秋成亦不無經霖益傷之慮卽於開月望間遣本寺郞廳請及時修改竝敎以臨時更稟也
정조 11년 · 강
命承旨沈豊之等推考注書金孝違拿處
정조 11년 · 목
政院啓言堂后日記關係至重而院吏私自取來莫重筵說及日記暗地謄書將欲出送外間事之驚駭莫此爲甚該吏移送秋曹照法嚴繩臣等之不能檢飭萬萬惶恐注書之不善典守致此無前之擧誠極駭然該注書所當重勘而本院請推外無他罰何以爲之敎以旣非承史之考見而院吏之私自謄出事極駭痛卿等推考當該注書拿處
정조 11년 · 강
命刑曹首唱吏査出照律參涉吏爲先査實
정조 11년 · 목
因司謁武藝別監李彥宗除下手本敎以此輩之凡係作弊外間之事這這摘發一一勘罪無微或宥無細或略比隣置統首統內犯科竝與不告之統首坐罪受敎節目不啻昭載而前後犯科或棍治或除名或杖配或充軍或回示者指不勝屈操切之嚴截蓋如是矣至於此事段日前因其矣廳首等進告聞本事委折已令嚴加笞治而勿令除名者意有在焉操切自操切紀綱自紀綱刑吏之於掖隸等級截然旣無致打之事只云辱說相加則右袒刑吏除名掖隸反有損於紀綱請汰之廳首使之付過過齋後欲爲處分矣觀此手本雖謂之變怪可也今日紀綱雖曰掃地以幺麼逢辱之事曹吏敢生荷杖之計乃以草記等說恐嚇之者可謂前無後無之擧此手本姑勿粘連啓下該曹下吏等該房承旨多發院隸一竝捉來首唱下吏及首吏等査出具由論啓後照律定配以嚴堂陛其參涉下吏等竝令兵判過齋後嚴棍懲勵次爲先査實以聞事該房知悉
정조 11년 · 강
命李彥宗朱景輝等竝出付兵判嚴棍得情